13 Kgakololo ya ga Jehofa e ne e tla nna e solegela Jobe molemo tota le morago ga gore diteko tsa gagwe di fele. Jang? Le fa ‘Jehofa a ile a segofatsa bokhutlo jwa ga Jobe go feta tshimologo ya gagwe,’ go tshwanetse ga bo go ile ga tsaya nako gore a lebale kutlobotlhoko eo. Moragonyana “o ne a nna le bana ba le supa ba basimane le bana ba le bararo ba basetsana.” (Jobe 42:12-14) Ga go pelaelo gore Jobe o ne a tlhologelelwa bana ba gagwe ba ba neng ba bolawa ke Satane. Go ka nna ga bo go ile ga feta nako a ntse a gopola dilo tse di mo diragaletseng. Le fa kgabagare a ile a tlhaloganya lebaka la go bo a ne a boga, a ka tswa a ile a ipotsa gore a go ne go tlhokega gore a boge thata jaana. Go sa kgathalesege gore o ne a akanya eng, o ne a ka kgona go tlhatlhanya ka kgakololo ya Modimo. Go dira jalo go ne go tla mo thusa gore a gopole gore ke eng se se botlhokwa thata e bile go ne go tla mo gomotsa.—Pes. 94:19.